अब लाजवंती दो दिन से क़ैमरे का सामना कर रही थी। उससे तरह-तरह के सवाल किये जा रहे थे, जिसके ज़वाब उसे अपने मन से देने थे। लाजवंती को पहले तो झिझक हुई फिर जब मोहल्ले के लोग उसे विशेष महत्त्व देने लगे और उसके दरवाज़े पर भीड़ लग गयी तो उसे ज़वाब देने में मज़ा आने लगा। उसने तो बेझिझक यह भी कह दिया कि वह पाखाने की गंध के आधार पर यह भी बता सकती है कि वह बच्चे का है या बड़े का। वह स्वस्थ व्यक्ति का है या किसी बीमार का। आदमी चाहे तो पाखाने की गंध का स्वाद ग्रंथियों से सम्बंध टूट सकता है और फिर गंध प्रिय या अप्रिय नहीं रह जायेगी। अभ्यास से गंध एक गंध भर बनकर रह जाती है। जिसकी विशेषताएं और अन्तर सूंघने वाला बता या समझा सकता है, उसे प्रिय या अप्रिय की सरणियों से बाहर रखकर। हालांकि भंगियों की बस्ती में कई ऐसे लोग भी हैं जिनकी सूंघने की क्षमता खो जाती है और वे किसी भी गंध को महसूस नहीं कर पाते। कुछ लोग कहते हैं कि यह एक बीमारी है किन्तु यह मैले की साफ़-सफ़ाई से जुड़े व्यक्ति के लिए वरदान साबित होती है। कुछ ऐसे भी हैं जो गंध से तालमेल नहीं बिठा पाते तो नशे का सहारा लेते हैं। यह ज़रूर है कि दुनिया की गंदगी साफ़ करते-करते वे गंदगी से बेपरवाह हो जाते हैं और थोड़ी बहुत गंदगी उन्हें गंदगी ही नहीं लगती। उन्हें तो लगता है कि उनकी बस्ती साफ़ सुथरी है लेकिन बाहर वालों को उसमें खामियां ही नजऱ आती हैं और कहते हैं कि वे अपनी बस्ती को साफ़ नहीं रखते।